Ocisungo 99 Lohutililo
cl ocip. 15 ovin. 20-23 lokakasia kem. 157 (Akuk. 30)
Oku Tangiwa Kuembimbiliya: Esinumũilo 19-22 (Akuk. 10)
No. 1: Esinumũilo 22:20-30 (ka yi ka pitahãle akukutu 4)
No. 2: Ndomo Ekandu li Nyõla Ukamba Wetu la Suku—rs kem. 282 ocin. 1-283 ocin. 1 (Akuk. 5)
No. 3: Omãla Vokatumba—Yehova wa Nõla Omãla Vespiritu Vonduko ya Yesu Kristu—it-1 kem. 52 ocin. 11-53 ocin. 2 (Akuk. 5)
Akuk. 10: Pulisa Manji Ukuakusongola Upange Woku Kunda. Nye ca kongela vocikele caye? Poku nyula ocimunga cimue cupange woku kunda, wa siata oku linga nye? Vamanji kocimunga caco va siata oku kuatisiwa ndati? O pondola ndati oku kuatisa omunu lomunu eci a pinga ekuatiso kokuove catiamẽla kupange woku kunda?
Akuk. 20: “Tu Amamiko Oku Kuata Uloño Kupange Woku Kunda—Poku Kapako Omanu tu Sanga.”Ohundo yi lingiwa lapulilo amue kolonjeveleli. Noke yoku linga ohundo, ku lingiwe ovindekaise vivali. Catete, ci lekise ukundi umue okuti eca Utala Wondavululi wosãi, pole, ka kapiko omunu a sanga. Ocindekaise cavali, ci lekise ndomo ukundi umuamue o lekisa okuti wa kapako omunu a sanga.
Ocisungo 84 Lohutililo
Esunga Lieci ci Kuetele Esilivilo: Yesu wa kapeleko omunu lomunu kuenda wa lekisa onjongole kokuavo. Onjanja yimue Yesu wa limbuka esakalalo liulume umue wa kala ocisitatuĩ, kuenje poku u sakula wa ci lingila vuyombeki oco ka ka muiwe lowiñi. (Mar. 7:31-35) Eye wa kapeleko olondonge viaye poku limbuka okuti ka va lipuile kuenda ka va longisile ovina vialua vepuluvi limuamue. (Yoa. 16:12) Ndaño okuti Yesu o kasi kilu, pole wa kapako omanu vosi. (2 Tim. 4:17) Omo okuti tulondonge via Kristu tu sukila oku kuama ongangu yaye. (1 Pet. 2:21; 1 Yoa. 3:16, 18) Omo liaco, tu loñoloha lika kupange woku kunda nda okuti tua kapako ekalo lonjongole kuenda ovituwa viomunu tu sanga. Eye o pondola lika oku tu yevelela nda wa limbuka okuti tua kapako ekalo liaye okuti oku eca lika esapulo Liusoma ale alivulu ci sule.
Pitulula ovina viaco vokuenda kuefendelo liepata ale osimbu o kasi kupange woku kunda o sukila oku linga apongoloko kolondaka viove vioku fetika ombangulo, oco o kuatise omunu wa sanga oku kuata elomboloko liasuapo.
Vokuenda kuolohongele viupange woku kunda, manji o songola a lombolole ale a lekise ndomo tu pondola oku kapako omanu tu sanga kupange woku kunda.
Ocisungo 26 Lohutililo
cl ocip. 16 ovin. 1-9 (Akuk. 30)
Oku Tangiwa Kuembimbiliya: Esinumũilo 23-27 (Akuk. 10)
No. 1: Esinumũilo 25:17–26:10 (ka yi ka pitahãle akukutu 4)
No. 2: Ceci Embimbiliya li Popia Catiamẽla Kocendalomuenyo—rs kem. 32 ocin. 2-33 ocin. 3 (Akuk. 5)
No. 3: Oku li Posuisa—Oku li Posuisa Ndomo Kua Tukuiwa Vovisonehua—it-1 kem. 56 § 1-4 (Akuk. 5)
Akuk. 10: Ekamba Liocili li Lomboloka Nye? Ohundo yopiwa vovideo losapi, Ekamba Liocili li Lomboloka Nye? (Tala vo jw.org, kuenda kũlĩhĩsa vokasapi hati, ALONGISO EMBIMBILIYA>AMALẼHE) Fetika loku lekisa ovideo yaco kolonjeveleli. Noke linga apulilo a kuãimo kolonjeveleli: (1) Ekamba liocili li lomboloka nye? (2) Nye o sukila oku limbuka kekamba limue? (3) O pondola ndati oku sanga ekamba liwa? (4) Alikolisilo api o sukila oku linga oco ukamba wene wa amameko?
Akuk. 10: Ocisola Oco Ondimbukiso Yetu. (Yoa. 13:35) Ohundo yi lingiwa lapulilo amue kolonjeveleli yupiwa vo Anuariu yo 2014 kemẽla 48 ocinimbu 1, toke kemẽla 49 ocinimbu 3; kuenda kemẽla 69 ocinimbu 1 toke kemẽla 70 ocinimbu 2. Laleka olonjeveleli oku lombolola ovina via lilongisako.
Akuk. 10: “Olondaka vi Vetiya Havio Via Sunguluka Vioku Kundila Kovitumãlo ku Sangiwa Omanu Valua.” Apulilo latambululo. Nda vocikanjo cene muli ovitumãlo mu pita omanu valua, pulisa manji ukuakusongola ohongele yupange woku kunda oco alombolole esokiyo lia lingiwa lioku kundila kocitumãlo caco kuenda laleka olonjeveleli oco vi lombolole ovolandu va kuata.
Ocisungo 92 Lohutililo
1. Nye akongelo ana okuti a kuete ovitumãlo mu pita omanu valua, va vetiyiwa oku linga?
1 Akongelo ana okuti a kuete ovitumãlo mu pita omanu valua, va vetiyiwa oku linga esokiyo lioku kundila kovitumãlo viaco lekuatiso lioku kapa alivulu komesa. Nda alivulu a kapiwa komesa, akundi vavali va noliwa va kala ponele yomesa yaco. Ovo va sukila oku lianja lomanu, kuenda oku kuata ukamba lavo. Nda okuti omunu umue wa lekisa onjongole, ukundi umue o pondola oku fetika ombangulo poku pula ndoco: “Anga hẽ wa lipulile ale eci Embimbiliya li longisa catiamẽla kondaka yaco?” Ukundi ukuavo o pondola oku kuatisa oku eca uvangi ka wa sokiyiwile.
2. Lombolola ulandu umue u lekisa esilivilo lioku kundila kovitumãlo ku sangiwa omanu valua poku kapa alivulu komesa.
2 Eliangiliyo liaco, lia siata oku kuatisa omanu valua oku lilongisa Embimbiliya. Umalẽhe umue okuti o lilongisila kosikola yavelapo, poku linga upange waye wo kosikola wa nolapo oku soneha ovina viatiamẽla Kolombangi Via Yehova, pole ka tẽlele oku sanga Onjango yimue Yusoma. Kosemana yikuavo wa mola omesa yimue kua kapiwa alivulu. Noke wa fetika oku lilongisa Embimbiliya kuenje cilo wa papatisiwa kuenda wa siatavo oku kundila kovitumalo ku sangiwa omanu valua.
3. Nye akundi vamue va siata oku popia catiamẽla koku eca uvangi kovitumãlo ku sangiwa omanu valua?
3 Manji umue ukãi okuti wa siatavo oku kundila kovitumãlo ku sangiwa omanu valua wa popia hati: “Omanu vamue va talama ponele yomesa, oco va ambate olorevista viokaliye. Pole vakuavo, lalimue eteke va yevele ovina via tiamẽla Kolombangi Via Yehova. Nda limbuka okuti omo liesokiyo liaco omanu valua va vetiyiwa oku lilongisa Embimbiliya.” Manji ukuavo ukãi wa popiavo ndoco: “Eliangiliyo lioku kundila kovitumãlo ku sangiwa omanu valua li vetiya halio lia sunguluka momo li kuatisa omanu oku yevelela ciwa.”
4 Cikuete esilivilo oku kapa o mesa yaco pocitumãlo cimuamue, keteke limuamue, kuenda kelivala limuamue liosemana. Momo ci vetiya omanu oku kũlĩha ciwa ocitumãlo caco, kuenda va lianja poku pinga elivulu limue. Anga hẽ vekongelo o kasi mua lingiwa esokiyo lioku kundila kovitumãlo ku sangiwa omanu valua? Nda kua lingiwa, citava okuti o pondola oku kuatisa kupange waco lesanju loku kuata onima yiwa koku “longisa ondaka yiwa yusoma wa Suku.”—Luka 9:60.
Ocisungo 50 Lohutililo
cl ocip. 16 ovin. 10-17 (Akuk. 30)
Oku Tangiwa Kuembimbiliya: Esinumũilo 28-31 (Akuk. 10)
No. 1: Esinumũilo 30:15–31:8 (ka yi ka pitahãle akukutu 4)
No. 2: Ovinyama Oviendalomuenyo—rs kem. 33 § 4-34 § 3 (Akuk. 5)
No. 3: Oku li Posuisa—Elungulo Kakristão Liatiamẽla Koku li Posuisa—it-1 kem. 56 §§ 5-6 (Akuk. 5)
Akuk. 10: “Talavaya Lonumbi Yetu yo Internet Kupange Woku Kunda—Apulilo Atambuluiwa Lembimbiliya.” Ohundo yilingiwa lapulilo kolonjeveleli. Lombolola apulilo amue atambuluiwa lonumbi yetu yo Internet. (kuende vonumbi yetu yo jw.org, kuenda tioka pokasapi ALILONGISO EMBIMBILIYA > APULILO ATAMBULUIWA LEMBIMBILIYA.) Loku teta onimbu lekisa onumbi yimue yi sangiwa vocipama caco. Laleka olonjeveleli oco vi lombolole ndomo va pondola oku talavaya lonumbi yaco kupange woku kunda lonjila yimue ya litepa.
Akuk. 10: “Eci Nda Endele Onjanja Yavali Konjo Yaye so Sangeleko!”Ohundo yilingiwa lapulilo kolonjeveleli. Lombolola esunga lieci ci kuetele esilivilo oku pandikisa eci ka tu sangi omunu umue konjo onjanja yavali.—Mat. 28:19, 20; Mar. 4:14, 15; 1 Va Kor. 3:6.
Akuk. 10: “Elivulu Liokaliye Lioku Konomuisa.”Ohundo. Pitulula olonumbi vi sangiwa vokasapi: “Ndomo O Fetika Oku Linga Akonomuiso” a sangiwa Velivulu Lioku Konomuisa. Lombolola ovina vi sangiwa velivulu liaco liokaliye. Kongelamo ocindekaise cukundi umue o vangula lika liaye poku talavaya Lelivulu Lioku Konomuisa.
Ocisungo 69 Lohutililo
Vocipama Losapi hati: “Alongiso Embimbiliya” ci kasi vonumbi yetu yo jw.org, mu sangiwa onepa yokuti, “Apulilo Atambuluiwa Vembimbiliya.” Nda tua kũliha ciwa apulilo aco atambuluiwa, tu pondola oku tiamisila ovisimĩlo viomanu tu sanga katambululo Embimbiliya a sangiwa vonumbi yetu yo Internet. Apulilo aco a pondolavo oku tu kuatisa oku fetika ombangulo kupange woku kunda. Tu pondola oku nõla epulilo limue li vetiya onjongole yomanu va sangiwa vocikanjo cetu loku ecelela okuti omunu waco o situlula ocisimĩlo caye kueci Embimbiliya li lombolola poku kuama olonumbi vi sangiwa vo jw.org. Noke tu pondola oku u lekisa ale oku u lomboluila ndomo tu sanga olonumbi viaco. Ocina cikuavo tu sukila oku linga oku pinga kokuaye oco a tange atambululo a sangiwa vonumbi yetu yo Internet jw.org. Manji umue okuti ukãi wa manji ukuakunyula akongelo wa siata oku kuata onima yiwa poku talavaya lonumbi yaco wa popia hati: “Omanu valua va siata oku lipula ndoco: Anga hẽ Suku eye wa siata oku tu kokela ohali?” O yongola hẽ oku kũlĩha etambululo liaco vokuenda kuolosengundu 51? Noke eye eca etambululo poku lekisa ovideo vo kombutador yaye yopeka. Poku malusula o lombolola ocipama 11 celivulu Embimbiliya Li Longisa Nye?
Anga hẽ wa siatavo oku popia olondaka viaco catiamẽla komunu umue wa lekisa onjongole? Ndaño okuti wa siata oku nyula omunu wa lekisa onjongole, pole ku pondola oku tapela ombuto yocili ove wa kũla. (1 Va Kor. 3:6) Akundi vamue va siata oku sonehela ukanda umue komunu una okuti ka sangiwa konjo yaye ale va sia ukanda waco pepito liomunu waco. Akundi vakuavo va linga apongoloko oco va sange konjo omunu va kundila kuenda va pinga etendelo liaye liotelefone, loku u pula ndoco: “Ove hẽ wa siata oku tanga asapulo?” Opondola oku nyula omunu waco poku u kundila lekuatiso liukanda umue, oku tuma esapulo, oku sia ukanda umue vepito liomunu waco ale oku u telefonalela. Ndaño okuti ka ci leluka oku sanga omunu waco konjo, pole, citava oku vetiya onjongole yaye.
Akundi valua voluali luosi va siata oku talavaya ciwa lo Índice das Publicações da Torre de Vigia oco va lingemo akonomuiso. Pole, omo okuti o Indice yaco yinene calua ya sandekiwa lika kalimi amue. Omo liaco, Elivulu Lioku Konomuisa Liolombangi Via Yehova, lia pongiyiwa kueci ci soka 170 kalimi. Alivulu a sangiwa Velivulu Lioku Konomuisa a pangiwa oku upisa kunyamo wo 2000. Olio, ka lia sandekiwile kalimi ana okuti a kuete ale o Indice, pole lia kapiwa vo Biblioteka da Torre de Vigia kuenda Vutala Wondavululi. Elivulu Lioku Konomuisa li pondola oku ku kuatisa oku kũliha atambululo apulilo Embimbiliya, oku sanga olonumbi viatiamẽla komunu lomunu, oku pongiya olohongele viekongelo kuenda efendelo liepata.
Ocisungo 48 Lohutililo
cl ocip. 16 ovin. 18-22 lokakasia kem. 167 (Akuk. 30)
Oku Tangiwa Kuembimbiliya: Esinumũilo 32-34 (Akuk. 10)
No. 1: Esinumũilo 32:22-35 (ka yi ka pitahãle akukutu 4)
No. 2: Poku fa, Omunu ka Kuete Ocilelembia, Kuenda Espiritu Okuti, Via Amamako Lomuenyo—rs kem. 34 § 4-36 § 5 (Akuk. 5)
No. 3: Ukahokolo—Oku Linga Ukahokolo “Ekandu ku Suku”—it-1 kem. 58 §§ 1-6 (Akuk. 5)
Akuk. 10: Oku Eca Olorevista Vokuenda Kuosãi ya Cembanima. Ohundo lapulilo kolonjeveleli. Linga ovindekaise vitatu poku kuama olonumbi vi sangiwa kemẽla lilo. Noke yocindekaise locindekaise laleka olonjeveleli oco vi lombolole esunga lieci cikuetele esilivilo oku kapako olonumbi viaco kovikanjo vimue.
Akuk. 10: Vievi vi sukiliwa vekongelo.
Akuk. 10: Nye Tua Linga? Ohundo lapulilo kolonjeveleli. Laleka akundi oco vi lombolole ndomo va kuatisiwa poku kapako onumbi yi sangiwa vocipama losapi hati: “Tu Amamiko Oku Kuata Uloño Kupange Woku Kunda —Poku Kapako Omanu tu Sanga.” Pulisa olonjeveleli oco vi lombolole ovolandu awa va kuata.
Ocisungo 119 Lohutililo
▪ Kuvala kuenda Cembanima: Embimbiliya li Longisa Nye? ale okokanda losapi hati: Ove hẽ, o Yongola Oku Kũliha Ocili? Susu kuenda Kayovo: Olombrochura vi kuete ci soka 32 kamẽla ndeci: Olondaka Viwa vi Tunda ku Suku!, Yevelela Suku ale Yevelela Suku Kuenje o Kala Otembo ka yi Pui.
▪ Ombrochura losapi hati: “Ovipama Viange Viembimbiliya.” Tu vetiya akundi vosi capiãla enene olonjali, oco va linge epingilo liombrochura yaco yokaliye kakongelo avo. Ombrochura yaco ya sandekiwa kalimi ndeci: Kelimi Liumbundu, kelimi lio Kikongo, kelimi lio Kimbundu kuenda kelimi lio Nyaneka. Tu pondola oku kuama ombrochura yaco vefendelo liepata ale oku talavaya layo kupange woku kunda.
▪ Oku Tumbikiwa Kuolonjango Viusoma: Kolosãi via pita, kua tumbikiwa olonjango Viusoma kakongelo ndeci: Ko Benfica Tendas, Umbundu Kuito Bie Centro, Viana 9 Paraiso kuenda ko Bom Jesus.
“Tu kasi oku linga upange umue woku nyula omanu. Olonjali vialua vi yongola okuti omãla vavo va kuatela ocisola Suku. Osima hẽ okuti olonjali vi pondola oku longisa omãla vavo ale omãla va pondola ovo muẽle oku lilongisa oku sola Suku?” Ecelela etambululo. Lekisa emẽla lia sulako Liutala Wondavululi 1 ya Cembanima, kuenje, kũlĩhĩsili kumosi epulilo liatete, kuenda cimue pokati kovisonehua via tukuiwa. Eca olorevista kuenda linga eliangiliyo lioku tiuka oco u kũlĩhĩsi epulilo li kuãimo.
“Tu kasi oku nyula omanu oco tu va sapuile eci catiamẽla Kusoma wa Suku. Tua kũlĩha okuti omanu va kuete ovisimĩlo via litepa viatiamẽla ku Suku. Anga o sima okuti omanu va tenda okuti Suku ongusu yimue, ale o kasi ndekamba limue okuti lia kapako ekalo liomunu lomunu pokati ketu? [Ecelela etambululo.] Ocinimbu eci Cembimbiliya ci tu lomboluila ukamba Suku a yongola okuti owo tu u kuatela. [Tanga Tiago 4:8.] Orevista yilo, yi lombolola ovina vitatu tu sukila oku linga oco tu kuate ukamba la Suku.”
“Tu kasi oku nyula omanu omo liovitangi vioku vela. Ocisoko Citata Omanu va Vela Voluali Luosi, ca lekisa okuti pokati komanu vakuãla, umosi pokati kavo o ka vela uveyi wowonõ kuenda esumuo. Ove hẽ o sima okuti uveyi wowonõ u kasi oku livokiya calua? [Ecelela etambululo.] Embimbiliya li tu ihã elavoko liokuti kovaso yoloneke, ka ku ka kala vali oku vela. [Tanga Esituluilo 21:3, 4.] Orevista yilo yi lombolola ovina vimue omanu va kũlĩhã viatiamela kuveyi wowonõ.”
Vokuenda kuosãi ya sulako ya Kupemba tua kuata evokiyo liokaliye lieci cisoka 2.527.466 kolowola viupange woku kunda, tua eca eci ci soka 834.702 kolorevista, tua nyula eci ci soka 1.757.902 komanu, tua longisa Embimbiliya kueci ci soka 463.825 komanu kuenda ci soka 12.642 va talavaya kupange wakundi votembo yosi. Tu eca esivayo ku Yehova omo liupange waco.
1 2 3 4
^ ***sn ocisungo 99 Yoleli Osoma yo Kilu Lieve***
Ocisungo 99
Yoleli Osoma yo Kilu Lieve
(Esituluilo 7:9)
1. Owiñi wo kolofeka
lapata añi añi,
Wa li kongela ku Kristu
lolombuavekua viaye.
Usoma wa tumbikiwa;
Ndopo wiya palo posi.
Owo elavoko liocili,
Ombanjaile ya velapo.
(Etaviyo)
2. Tu yoleli Kristu Soma yetu
lesanju lialua.
Soma Yombembua wa tẽlisa
upange wa Suku.
Eyovo li li’ocipepi:
Oluali lua yokoka ño,
Ava va fa va ka pinduka.
Tu ka yolela lesanju!
(ETAVIYO)
Tu sivayi Suku;
Lomõlaye Kristu,
Wa tu yovola locisembi.
Kaliye tu kala palo posi
Otembo yenda ño hũ.
(Talavo Osa. 2:6; 45:1; Isa. 9:6; Yoa. 6:40.)
^ ***cl amẽl. 156-157 Yesu ‘o Tumbika Esunga Kilu Lieve’***
Soma Mesiya ‘o Tumbika Esunga Kilu Lieve’
20, 21. Kotembo yetu, ndamupi Soma Mesiya a siata oku tumbika esunga kilu lieve kuenda Vekongelo lia Kristão?
20 Tunde eci Yesu a linga Soma Mesiya kunyamo 1914, eye wa siata oku tumbika esunga kilu lieve. Ndamupi? Eye wa siata oku kuata ocikele coku tẽlisa ocitumasuku caye ci sangiwa kelivulu lia Mateo 24:14. Olondonge via Yesu palo posi va kasi loku vangula lomanu kolofeka viosi ocili catiamẽla Kusoma wa Yehova. Ndeci Yesu a linga, ovo va siata oku kundila olondaka viwa via Suku komanu vosi locituwa cimue ca sunguluka okuti kava lekisa ocame, loku sandiliya omanu vosi, cikale amalẽhe ale akulu, cikale olohuasi ale olohukũi, akãi ale alume okuti va kuata epuluvi lioku kũlĩha Yehova, Suku yesunga.
21 Yesu layevo o kasi loku tumbika esunga vekongelo Liakristão, muna okuti eye Utue. Ndomo ca popiwa vovitumasuku, Yesu wa eca ‘olongavelo viomanu,’ Akristão akulu vakuekolelo vana va songuila ekongelo. (Va Efeso 4:8-12) Poku tata olomeme vi soliwe via Suku, akulu vaco vekongelo va kuãi ongangu ya Yesu Kristu koku tumbika esunga. Ovo olonjanja viosi va ivaluka okuti Yesu o yongola oco olomeme viaye vi tatiwa ciwa lesunga, okuti ka ci kuete oku kapako ekalo, ocituwa ale ukuasi.
22. Yehova o liyevite hẽ ndati, catiamẽla kovina ka via sungulukile vi lingiwa mulo voluali etaili lilo? Kuenda Suku wa nõla omõlaye Yesu oco a linge nye?
22 Kotembo yi keya kovaso, Yesu oka tumbika esunga kolonepa viosi violuali. Ovina ka via sungulukile via siata oku lingiwa voluali lulo luevĩho, vi kasi loku livokiya. Omãla valua va siata oku fa lonjala, omo liovina ka via sungulukile, ca piãla enene eci tu sokolola kueci catiamẽla kolombongo kuenda kotembo yi pesiwila ño olivova koku panga ovota ovoyaki kuenda oku posuisa omanu vana vakuepela va siata oku vanjiliya ño ovina viavo muẽle. Olohuluwa viomanu va kasi loku fa unyamo lunyamo, omo liovina ka via sungulukile vi kasi loku lingiwa. Omo liaco, ovina viosi ka via sungulukile, vi kokisa onyeño yesunga lia Yehova. Eye wa nõla omõlaye oco a linge uyaki umue wa sunguluka loluali olu ka lua sungulukile, oco ku nyõliwe ovina viosi ka via sungulukile. —Esituluilo 16:14, 16; 19:11-15.
23. Noke yo Harmagedo, ndamupi Kristu aka tumbika esunga otembo yenda ño hũ?
23 Pole, esunga lia Yehova li kisika vali calua okuti hakukundulako ño lika olondingaĩvi. Eye wa nõla Omõlaye oco a viale “Ndosoma Yombembua.” Noke yuyaki wo Harmagedo, uviali wa Yesu uka tumbika ombembua koluali luosi, kuenda eye oka viala “lesunga.” (Isaya 9:6, 7) Yesu lonjongole yalua oka mãlusulako ovina ka via sungulukile vina vi koka evalo kuenda ohali mulo voluali. Kolonepa viosi violuali, Yesu oka teyuila esunga liwa lia Yehova. Eci ci kuete esilivilo lialua okuti tu sandiliya oku setukula esunga lia Yehova. Tu sokololi ndomo etu tu pondola oku ci linga.
^ ***cl emẽl. 157 Yesu ‘o Tumbika Esunga Kilu Lieve’***
Apulilo Oku Sokolola
Osamo 45:1-7 Momo lie etu tu sukilila oku kolela okuti Soma Mesiya oka tumbika esunga?
Mateo 12:19-21 Ndomo ca lekisiwa vocitumasuku, ndamupi Mesiya a tata omanu va sokisiwa okuti va siñaliwa?
Mateo 18:21-35 Ndamupi Yesu a longisa okuti vesunga liocili mua kongela ohenda?
Marko 5:25-34 Ndamupi Yesu a lekisa okuti esunga lia Suku likapako akalo omanu?
^ ***sn ocisungo 12 Ohuminyo Yomuenyo ko Pui***
Ocisungo 12
Ohuminyo Yomuenyo ko Pui
(Osamo 37:29)
1. Omanu va ka kala hũ,
Posi lomuenyo ko pui.
‘Ambombe va sumũlũha,’
Koloneke viya.
(Etaviyo)
2. Vofeka yina yulamba;
Omanu va ka li pua.
Yehova o ka tu viala,
Ombembua yi keya.
(Etaviyo)
3. Omanu va ka pinduiwa,
Usumba ndopo u pua.
Suku o kuete ohenda,
O tu lembeleka.
(ETAVIYO)
Tu ka kala ño hũ.
Tu kuati epandi.
Suku wa ci popia,
O ci tẽlisa.
(Talavo Isa. 25:8; Luka 23:43; Yoa. 11:25; Esit. 21:4.)
^ ***sn ocisungo 84 “Nda Panga”***
Ocisungo 84
“Nda Panga”
(Luka 5:13)
1. Mõla Suku wa tu sola
Wa siapo Isiaye kilu
Weya oku kala,
Kumue lomanu;
Ocili wa va longisa.
Kuenda wa va lembeleka,
Olombeyi wa sakula.
Upange waye wa u tẽlisa
Yu wa popia hati: “Nda panga.”
2. Yehova o tu kuatisa
Lukuenje wa koleliwa,
Tu lingi upange,
Lesanju lialua,
Ambombe tu va kuatisa.
Tu va lekisa ohenda
Tu kuativo ocisola.
Tu sapuila imbumba lolosie,
Locisola tuti: ‘Tua panga.’
(Talavo Yoa. 18:37; Va Efe. 3:19; Va Fil. 2:7.)
^ ***sn ocisungo 26 Endaenda la Suku!***
Ocisungo 26
Endaenda la Suku!
(Mika 6:8)
1. Enda la Suku lumbombe;
Kala ukuacili.
Kolela ño ku Yehova;
Kuenje o pamisiwa.
Amako lesunga liove,
Ũvi ku ka kuame;
Yehova a ku songuile,
Ndomõla utito.
2. Enda lesunga lia Suku;
Yuvula akandu.
Loñoloha kespiritu,
Sanjuisa ño Yehova.
Lingainga ovina viwa
Ocili, lesunga,
Loku amako kespiritu,
Kolela Yehova.
3. Kuama Suku lekolelo,
Amẽla Kokuaye
Esanju liwa li tunda,
Kasumũlũho Aye.
Enda Laye o sanjuka
Imba ovisungo.
Esanju li ko kuatisa,
Kupange Wusoma.
(Talavo Efet. 5:24; 6:9; Va Fil. 4:8; 1 Tim. 6:6-8.)
^ ***cl amẽl. 158-160 ‘Lekisa Esunga’ Poku Endaenda la Suku***
1-3. (a) Momo lie etu tu kuetele ofuka la Yehova? (b) Nye Upopeli wetu ukuacisola a yongola kokuetu okuti oco tu linga?
SOKOLOLA oku yikiwa ndomandekua vombaluku yimue yi kasi loku vomba kosi yovava. Osimbu ove o kasi loku sokolola okuti ka kuli vali elavoko, ku molẽha omunu umue oku yovola loku ku kapa pocitumãlo cimue cakolapo. Ocili okuti o kala lesanju lialua eci o yovuiwa kocitangi caco loku ku sapuila okuti: ‘Kaliye ove wa yovoka’! Ove hẽ, nda kua liyevele okuti o kuete ofuka lomunu waco wa ku yovola? Ocili okuti, ove wo levala omuenyo wove.
2 Oku setahãisa kuaco oku, ku lekisa eci Yehova a siata oku a tu lingila. Ocili okuti, etu tua levala ofuka ku Suku. Eye wa pongiya ocisembi cina ca tu ĩha epuluvi lioku yovuiwa kekandu kuenda kokufa. Poku kũlĩha okuti tua yovuiwa, omo lioku kolela kocilumba cina ca posoka, akandu etu a eceliwa, kuenda otembo yetu yo kovaso ya kolapo. (1 Yoano 1:7; 4:9) Ndomo tua ci mõla ale kocipama 14, ocisembi ocindekaise cimue ca velapo cocisola ca Yehova kuenda esunga liaye. Ndamupi tu pondola oku tambuluiya?
3 Ca sunguluka oku limbuka eci Upopeli wetu ukuacisola a yongola kokuetu okuti oco tu linga. Yehova vonduko yuprofeto Mika wa popia hati: “Amunu, Suku wa ku lekisa eci ciwa, Yehova o yongola nye kokuove, hateko ‘oku linga esunga,’ loku sola ohenda kuenda oku endaenda la Suku yove lesuluviko?” (Mika 6:8) Kũlĩha okuti vimue pokati kovina Yehova a yongola kokuetu “oku linga esunga.” Ndamupi tu pondola oku ci linga?
Kuama ‘Esunga Liocili’
4. Ndamupi tua kũlĩha okuti Yehova o yongola okuti tu kapa komuenyo wetu olonumbi viaye via sunguluka?
4 Yehova o yongola okuti tu kũlĩha olonumbi viaye vieci ca sunguluka leci ka ca sungulukile. Omo okuti olonumbi viaye viesunga haivio via sunguluka, tu pondola oku kuama esunga kuenda esunguluko eci tu vi pokola. Elivulu lia Isaya 1:17 li popia hati: “Lilongisi oku linga ciwa. Sandi esunga.” Ondaka ya Suku yi tu vetiya oku ‘sandiliya esunga.’ (Sofoniya 2:3) Oyo yi tu vetiyavo ‘oku wala omunu wokaliye una wa tungiwa lesetahãlo lia Suku kuenda esunga liocili.’ (Va Efeso 4:24) Vesunga liocili, ka mua kongelele, ungangala, ũvi kuenda upuepue, momo ovituwa evi vi nyõla eci ci kola. —Osamo 11:5; Va Efeso 5:3-5.
5, 6. (a) Momo lie ka ca tu tĩlilĩle calua oku kapako olonumbi via Yehova komuenyo wetu? (b) Ndamupi Embimbiliya li lekisa okuti oku kuama eci cesunga elinga limue li sukila oku amamako?
5 Anga hẽ oku pokola kolonumbi via sunguluka via Yehova ocina cimue ca tĩla kokuetu? Sio. Utima womunu una wamẽla ku Yehova, ka u kuata ocisimĩlo cokuti ovihandeleko viaye via tĩla. Omo okuti etu tu kuetele ocisola Suku yetu kuenda olonumbi eye a tu yonguila, etu tu kuete oku ambata omuenyo umue weca esivayo kokuaye. (1 Yoano 5:3) Ivaluka okuti Yehova “o sole ovilinga via sunguluka.” (Osamo 11:7) Omo liaco, nda tua setukula esunga lia Suku, tu pondola oku sola eci Yehova a sole kuenda oku suvuka eci eye a suvuka.—Osamo 97:10.
6 Ocili okuti oku kuama eci cesunga ka ca lelukile kokuetu tumanu ka va lipuile. Tu sukila oku siapo ovituwa viale vievĩho kuenda oku wala omunu wokaliye. Embimbiliya li popia okuti omunu “wokaliye o kasi lokutumbuluiwa” lukũlĩhĩso wasuapo. (Va Kolosai 3:9, 10) Upopi woku linga hati, “u kasi lokutumbuluiwa,” u lekisa okuti oku wala omunu wokaliye elinga limue li sukila oku amamako lelikolisilo liocili. Ndaño muẽle tu likolisilako oku linga eci ciwa, pole olonjanja vimue ekandu lietu li tuvetiya oku lueya kovisimĩlo, ale kovilinga.—Va Roma 7:14-20; Tiago 3:2.
7. Poku litumbika koku linga eci cesunga, ocisimĩlo cipi tu pondola oku kuata catiamẽla kokulueya kuetu?
7 Poku likolisilako oku linga eci cesunga, ocisimĩlo cipi tu pondola oku kuata catiamẽla kokulueya kuetu? Ocili okuti, etu ka tu pondola oku sepula ocili cekandu. Kuendavo ka tu sukila oku liwekapo oku vumba Suku, omo lioku sima okuti ka tu sesamẽla oku vumba Yehova. Suku yetu ukuacisola, wa linga aliangiliyo oco omunu wosi o likekembela akandu lutima wosi, a sange ohenda kokuaye. Kũlĩhĩsa olondaka vielembeleko viupostolo Yoano wa popia hati: “Ñasi loku vu sonehela ovina evi okuti ka vu lingi vali akandu.” Pole, noke eye wamisako lombangulo hati: “Puãi, nda umue o linga ekandu tu kuete oñuatisi yi tu livondelela kovaso a Isia, eye Yesu Kristu.” (1 Yoano 2:1) Ocili okuti, Yehova wa angiliya ocilumba cocisembi oco tu taviwe laye poku U vumba, ndaño lekandu lietu tua citiwa lalio. Anga hẽ eci ka ci tu vetiya oku likolisilako oku linga vali oco tu sanjuise Yehova?
Olondaka Viwa Kuenda Esunga Lia Suku
8, 9. Ndamupi oku kundiwa kuolondaka viwa ku lekisa esunga lia Yehova?
8 Etu tu pondola oku linga esunga, kuenda oku setukula esunga lia Suku poku panga onepa kupange woku kunda olondaka viwa Viusoma wa Suku komanu. Elitokeko lipi li kasi pokati kesunga lia Yehova kuenda olondaka viwa?
9 Yehova kaka nena esulilo lioluali lulo luevĩho, osimbu handi tete ka lunguile. Vocitumasuku caye catiamẽla kovina vika pita vokuenda kuotembo yesulilo, Yesu wa popia hati: ‘Ondaka yiwa yi kundiwila tete olofeka viosi.’ (Marko 13:10; Mateo 24:3) Voku kapako ondaka yoku popia hati “tete,” ci lomboloka okuti noke yupange woku kunda olondaka viwa voluali luosi, kuka kuama ovina vikuavo. Vovina viaco mua kongela ohali ya piãla ya tukuiwa, okuti yika lomboloka enyõleho liolondingaĩvi kuenda oku ka yikula onjila yi tuala voluali luokaliye luesunga. (Mateo 24:14, 21, 22) Omo liaco, omunu la umue o kuete esunga lioku lundila Yehova ndu okuti ka kuete esunga lioku nyõla olondingaĩvi. Loku lungula, eye o kasi loku eca epuluvi komanu oco va pongolole ovituwa viavo okuti va puluka kenyõleho. —Yona 3:1-10.
^ ***sn ocisungo 118 Litambuli Pokati***
Ocisungo 118
Litambuli Pokati
(Va Roma 15:7)
1. Tu yolela vosi veya palo
Oku longisiwa la Suku.
Loku kũlĩha ocili caye;
Lesanju lialua tua tava kelaleko.
2. Tu pandula Suku la vamanji,
Va tu laleka lonjolela.
Tu tambula vamanji vu Ñala,
Loku yolela vosi
lesanju lialua.
3. Yehova o laleka omanu,
Oco va kũlĩhe ocili.
Suku wa tu amisa Komõlaye.
Omo liaco tu litambuli pokati.
(Talavo Yoa. 6:44; Va Fil. 2:29; Esit. 22:17.)
^ ***sn ocisungo 92 “Kunda Ondaka”***
Ocisungo 92
“Kunda Ondaka”
(2 Timoteo 4:2)
1. Suku wa eca ocikundi;
Olonjanja viosi tu pokoli.
Tu lipongiyi oku kunda
Tu ka kuata onjolela yalua.
(Etaviyo)
2. Kuiya otembo yohali;
Tu lambalaliwa lovanyãli.
Pamue ci tĩla oku kunda,
Kolela Suku yetu Yehova.
(Etaviyo)
3. Oco tu mole ohenda,
Tu sukila oku va longisa.
Tu sapuli onjila yeyovo
Va kuatisi oku sivaya Tõlo.
(ETAVIYO)
Kund’Ondaka,
Omanu va yeveko!
Kunda ño,
Toke ’sulilo liya.
Kunda ño,
Ambombe va kuatisa.
Kundila,
Olofeka!
(Talavo Mat. 10:7; 24:14; Ovil. 10:42; 1 Pet. 3:15.)
^ ***sn ocisungo 50 Onjila Yiwa Yocisola***
Ocisungo 50
Onjila Yiwa Yocisola
(1 Yoano 4:19)
1. Yehova Suku, yetu wa lekisa
Ohenda,
Komanu,
Ocisola ci songola onjila,
Ko ka lendi,
Ko ka lendi.
Suku u peyi, kuami ño onjila;
Onjila yaco, yupange wa fina;
Yi tokekisa, omanu va Ñala.
Locisola.
Lombembua yalua.
2. Tu endi la Suku, tu soli vamanji
Ocili,
Ca fina;
Lunguli kuenda kuatisi vamanji
Tu kuatisi,
Tu kuatisi;
Tu liteteli, momo tuakuakandu,
Te tua lekisa ohenda ya piãla,
Tu setukuli Isietu wo kilu,
Tu soli ño,
Vamanji vosi.
3. Tu sole Suku, tu lieca Kokuaye
Otembo,
Yenda hũ.
Tu pokoli ño lutima welipua,
Tu sivayi,
Tu sivayi,
Onduko yaye tu yi sapuli ño;
Oco valua va kũlĩhe ocili.
Upange waye wamako lohenda,
O tu tata.
Lohenda yalua.
(Talavo Va Rom. 12:10; Va Efe. 4:3; 2 Pet. 1:7.)
^ ***cl amẽl. 160-164 ‘Lekisa Esunga’ Poku Endaenda la Suku***
10, 11. Ndamupi oku panga kuetu onepa kupange woku kunda olondaka viwa Viusoma ku lekisa esunga lia Suku?
10 Ndamupi upange wetu woku kunda olondaka viwa u lekisa esunga lia Suku? Catete, ceci okuti eci oco lika ocina ca sunguluka tu pondola oku linga oco tu kuatise omanu oku puluka. Sokolola vali kocindekaise coku yovuiwa vocimbaluku cimue ci kasi loku vomba. Ocili okuti noke yoku popeliwa kocimbaluku caco ca kala loku vomba, ove nda wa kuatavo onjongole yoku kuatisa vakuẽle va kasi handi vovava. Cimuamue haico okuti, etu tu kuete ocikundi cimue coku yovola omanu vosi va kasi “vovava” voluali lulo lua vĩha. Ocili, omanu valua va siata oku sepula olondaka tu va kundila. Pole, osimbu Yehova a kasi loku amamako oku lekisa epandi, etu tu kuete ocikele coku va ĩha epuluvi lioku “likekembela akandu avo,” oco va yovuiwe kenyõleho lioluali lulo.—2 Petulu 3:9.
11 Poku kundila olondaka viwa komanu vosi tu lisanga lavo, tu kasi loku lekisa esunga komanu lonjila yimue ya velapo okuti hayocameko. Ivaluka okuti “Suku ka kuete ocame, puãi, volofeka viosi, wosi u sumbila loku linga esunga, u sungulukila.” (Ovilinga 10:34, 35) Nda tua setukula esunga Liaye, ka tuka kuata ocame lomanu. Pole, tu kuete oku kundila olondaka viwa Viusoma ku vakuetu okuti ka tu kapiko ocikoti cepata liaye, ekalo liomunu waco, ale liolombongo. Etu tuka eca epuluvi komanu vosi vana va yevelela oco va tave kolondaka viwa Viusoma.—Va Roma 10:11-13.
Ndomo tu Tata Vakuetu
12, 13. (a) Momo lie ka tu sukilila oku yayulako oku pisa vakuetu? (b) Elomboloko lipi li kasi velungulo lia Yesu eci a popia hati, “Ko ka veli,” kuenda “Ko ka pisi”? (Talavo etosi pombuelo yemẽla.)
12 Etu tu pondolavo oku linga esunga poku tata vakuetu ndomo Yehova a kasi loku tu tata. Pole, kovina viosi eci ca leluka vali oku pisa vakuetu, oku luluvalela enene kakandu avo loku popia lãvi eci catiamẽla kovisimĩlo viavo. Oco hẽ, helie pokati ketu o yongola okuti Yehova o lavulula ovisimĩlo vietu, kuenda ahonguo etu locituwa cimue ka ci lekisa ohenda? Ocituwa eci hacoko Yehova a siata oku tu tata laco. Ukuasamo wa popia hati: “A Yehova, nda ove o patekela olongole, helie o talama, a Yehova? (Osamo 130:3) Etu hẽ, ka tu lekisa olopandu ku Suku yetu ukuahenda omo okuti eye ka kapiko akulueya? (Osamo 103:8-10) Oco hẽ, ndamupi tu kuete oku tata vakuetu?
13 Nda etu tu kuatela ombili kohenda yesunga lia Suku, ka tuka yayulako oku pisa vakuetu kovina ka via tu tiamẽlele, ale oku va vetela evelo kovina ka vi kuete esilivilo. Kohundo ya velapo Yesu a lingila komunda, eye wa lungula okuti: “Ko ka veli oco ko ka veliwe.” (Mateo 7:1) Ndomo ca sonehiwa kelivulu lia Luka, Yesu wamamako loku popia hati: “Ko ka pisi kuenje oco ko pisiwi.”* (Luka 6:37) Yesu wa kũlĩhĩle okuti omanu ka va lipuile va kuete ocituwa coku pisa vakuavo. Olonjeveleli viaye vina via kala locituwa coku pisa vakuavo va siapo ocituwa caco.
14. Asunga api etu tu kuete oku yuvula “oku vela” vakuetu?
14 Momo lie tu kuetele oku siapo ocituwa “coku vela” vakuetu? Esunga limue lieli, okuti omoko yetu yunene yi sule. Ondonge Tiago o tu ivaluisa hati: “Kuli umosi lika o sovola ovihandeleko kuenje haeye wa linga onganji,” okuti Yehova. Noke Tiago wa pula hati: “Puãi ove elie okuti o tetuluila ukuẽle?” (Tiago 4:12; Va Roma 14:1-4) Handi vali Ekandu lietu tua piñala li pondola oku tu lingisa oku kala omanu vamue ka va sungulukile koku pisa. Ovituwa vialua kuenda ovisimĩlo vimue oku kongelamo ocipululu, epela, esepa, kuenda oku likapako ndomunu umue wa sunguluka, vi pondola oku nyõla ocituwa ciwa coku kapako vakuetu. Handi vali, etu tu kuete ongave koku linga ovina vikuavo, kuenje poku sokolola ongave yaco ci tu kuatisa oku yuvula oku pisa vakuetu omo liakulueya avo. Etu ka tu pondola oku kuata elomboloko lieci ci kasi vovitima via vakuetu. Kuenda ka tu pondola oku kũlĩha ekalo liomunu lomunu. Oco hẽ, etu velie, oco tu kuatele ovisimĩlo vĩvi vakuetu tu kasi loku fendelela kumuamue, ale oku vetela evelo alikolisilo avo va kasi loku linga kupange wa Suku? Ciwa calua oku setukula Yehova koku vanjiliya eci ciwa ku vamanjetu kespiritu, alume kuenda akãi okuti ka tu vanjiliya lika akulueya avo!
15. Olondaka vipi kuenda ocituwa coku tata okuti ka ci tava oku kala pokati kafendeli va Suku, kuenda momo lie?
15 Nye ci popiwa catiamẽla koku pisa epata lietu? Ocili okuti onjo ya kale ocitumãlo cimue combembua, pole, ci sumuisa calua, omo okuti voluali lulo ocituwa coku pisa ca siata oku lekisiwila vepata lionjo. Olonjanja vialua tua siata oku yeva eci catiamẽla kolonjali alume lakãi, ale kolonjali vina via siata “oku pisa” apata avo loku va penya lolondaka vĩvi kuenda oku va talisa ohali ketimba. Pole, olondaka vĩvi ndeci, oku tonda kuenda oku tata lãvi vakuetu, ka ci tava okuti vikala pokati kafendeli va Suku. (Va Efeso 4:29, 31; 5:33; 6:4) Eci Yesu a lungula hati, “ko ka veli” kuenda “ko ka pisi,” ci kuete esilivilo lialua oku ci kapako ca piãla eci tu kasi vonjo. Ivaluka okuti, voku kuata ocituwa cesunga mua kongela oku tata ciwa vakuetu ndomo Yehova a kasi loku tu tata. Suku yetu, ha umueko wa tĩla ale ongangala koku tu tata. Handi vali, eye o kuete “ocikembe calua” la vana vo kuetele ocisola. (Tiago 5:11) Omo liaco hongangukuoyo yiwa tu sukila oku setukula!
Akulu Vekongelo va Vumba “Lesunga”
16, 17. (a) Nye Yehova a lavoka kakulu vekongelo? (b) Nye ca siata oku lingiwa eci omunu umue wa linga ekandu ka lekisa onjongole yoku likekembela, kuenda momo lie?
16 Vosi yetu tu kuete ocikele coku linga esunga, pole akulu vekongelo va kuete ocikele calua kondaka eyi. Konomuisa elomboluilo liocitumasuku catiamẽla “kolombiali,” ale kakulu, ndomo ca sonehiwa luprofeto Isaya hati: “Tala, eci osoma yi viala lesunga, lolombiali vi viala lesunguluko.” (Isaya 32:1) Ocili, Yehova o kevelela okuti akulu vekongelo va talavaya lesunga. Ndamupi ovo va pondola oku ci linga?
17 Akulu vaco ava vekongelo va loñolõha ndeti kespiritu va kũlĩha ciwa okuti esunga ale esunguluko, olio li kisikiwa oco ekongelo liyelisiwe konepa yespiritu. Olonjanja vimue, ovo va kuete oku pisa akandu ana anene. Poku ci linga, ovo va ivaluka okuti esunga lia Suku li sandiliya ohenda nda ci sukiliwa. Ovo va kuatisa omunu wa linga ekandu oco a likekembele. Oco hẽ, nye ci lingiwa, nda okuti kua lingiwa elikolisilo lioku kuatisa omunu wa linga ekandu pole omunu waco ka lekisa onjongole yoku likekembela? Lesunga liocili, Ondaka ya Yehova yi lekisa okuti ci sukila oku kuama onjila yimue yesunguluko okuti: “oku tundisa pokati kene omunu waco ukuahole.” Eci ci lomboloka okuti eye te wa tundisiwa vekongelo. (1 Va Korindo 5:11-13; 2 Yoano 9-11) Oku kuama onjila yaco ocina cimue ci sumuisa akulu vekongelo, pole ovo va limbuka okuti eci ci sukiliwa oco va teyuile ekalo liwa kuenda oku yelisa ekongelo konepa yespiritu. Pole, ovo va kuete elavoko liokuti eteke limue omunu waco wa lueya oka limbuka eci eye a lingile kuenje oka tiuka vekongelo. —Luka 15:17, 18.
^ tini. 13 Alivulu amue a popia hati, “ko ka veli” kuenda “ko ka pisi.” Olondaka evi, vi lomboloka okuti ku ka fetike “oku veta evelo” kuenda ku ka fetike “oku pisa.” Pole, asonehi vamue Vambimbiliya va tukula olondaka evi vupopi umue u patãliwa votembo (yi kasi loku amamako). Esunga lieli okuti, ovituwa via lomboluiwa ndeti via kala loku lingiwa votembo yaco, pole ovituwa viaco via sukilile oku vi siapo.
^ ***sn ocisungo 47 Kunda Esapulo Liwa***
Ocisungo 47
Kunda Esapulo Liwa
(Esituluilo 14:6, 7)
1. Elumbu lia Yehova lia
vundisilue.
Ocili Combuto ya likuminyilue
Suku wa lekisa locisola caye.
O kuetele vakuakandu ocikembe.
Wa tumbika Omõla
ha viala osi;
Kuenje Suku yetu wa tumbika Usoma.
Wa eca Komõla ondombua ya posoka,
Va kuakacunda katito vo sivaya.
2. Esapulo liwa cilo
tu sandeka.
Yehova otembo yaye wa lekisa.
Ovangelo va li loku tu kuatisa,
Lekuatiso eli tu kundi Usoma.
Omo liaco tu sivaya eteke ’li
Tu kemãlisa lesanju onduko yaye.
Tua sumũlũhila Tulombangi viaye
Tu kunda ondaka eteke leteke.
(Talavo Mar. 4:11; Ovil. 5:31; 1 Va Kor. 2:1, 7.)
^ ***sn ocisungo 69 Ndekise Olonjila Viove***
Ocisungo 69
Ndekise Olonjila Viove
(Osamo 25:4)
1. Tu kasi la Yehova Suku yetu,
Kelaleko liaye tua tava.
Ondaka yaye yi tuila vonjila,
Ono yalongiso o kilu.
(ETAVIYO)
2. Olondunge via Suku via velapo;
Esombiso liaye lia fina.
Ondaka yaye yi tu komõhisa;
Yeca omuenyo wenda ño hũ.
(ETAVIYO)
Ndekise onjila ndi longise;
Nyĩhe utima woku pokola.
Ndongise oku endela vocili,
Sanjukila olonumbi viove.
(Talavo Etu. 33:13; Osa. 1:2; 119:27, 35, 73, 105.)
^ ***sn ocisungo 48 Endaendi la Yehova Eteke Leteke***
Ocisungo 48
Endaendi la Yehova Eteke Leteke
(Mika 6:8)
1. Tu enda kumue la Yehova
Oloneke viosi lumbombe.
O kuete ohenda yalua
O kuatisa vana vo sanda!
Yehova o tu tekula
Tu kuati peka Liaye.
Tu li tumbiki kokuaye;
Tu tiamẽli ku Yehova.
2. Lilo eteke liekanga,
Esulilo li li’ocipepi,
Tu liyaka lovanyali
Va yongola oku tu nyika.
Yehova o tu teyuila;
Leka liaye lia pama
Tu vumbi otembo yosi
Locisola cenda ño hũ.
3. Suku eca ekuatiso
Lunene wespiritu liaye,
Londaka yaye yi kola
Tu pamisua kolohongele,
O yeva ’lombelo etu
Nda tu linga esunga,
Tu kuama ongangu yaye,
Loku lingainga esunga.
(Talavo Efet. 5:24; 6:9; 1 Olos. 2:3, 4.)
^ ***cl amẽl. 164-167 ‘Lekisa Esunga’ Poku Endaenda la Suku***
18. Nye akulu vekongelo va kuete oku ivaluka eci va eca elungulo lisangiwa Vembimbiliya ku vakuavo?
18 Voku vumba lonjongole yoku lekisa esunga, mua kongelavo oku eca elungulo lisangiwa Vembimbiliya eci li sukiliwa. Ocili okuti, akulu vekongelo ka va seteka oku sandiliya akulueya ku vakuavo. Ovo ka va lisakalaisa lovina vitito ka vi lingi ohele oco va ece epindiso. Pole, ukristão umue ci tava okuti ‘o kuatiwa lokulueya kumue.’ Poku ivaluka okuti esunga lia Suku ka lia vihĩle, kuenda ka lia honguele, cika vetiya akulu vekongelo ‘oku tiula omunu waco lutima womboka.’ (Va Galatia 6:1) Omo liaco, ka ca sungulukile okuti ukulu wekongelo o tonda omunu wa lueya ale oku u vanguisa olondaka vĩvi. Pole, elungulo liwa lieciwa locisola li pondola oku kolisa omunu una wa lueya. Ndaño muẽle ceci akulu vekongelo va eca elungulo li lekisa ovitangi vi yililako, lopo akulu vekongelo va ivaluka okuti ukristão waco wa linga ekandu, omeme ya Yehova.* (Luka 15:7) Eci elungulo lieciwa lesunguluko liwa okuti livetiyiwa locisola, ci kuatisa vali calua omunu wa lueya oku pongoloka kocituwa ka ca sungulukile.
19. Akulu vekongelo va pañinyiwa okutetulula ovina vipi, kuenda kono yipi ovo va kuete oku tiamisila oku nõla kuavo?
19 Akulu vekongelo, olonjanja vimue va pañinyiwa oco va nõle onjila yi sukila oku kuamĩwa okuti yi tiamisiwilavo kekongelo liosi. Ndeci, akulu vekongelo otembo lotembo va liongolola oco va vangule eci catiamẽla ku vamanji va loñolõha kespiritu oco va nõliwe ndakulu vekongelo ale ndoloñuatisi viakulu vekongelo. Akulu vekongelo va kũlĩha esilivilo lioku yuvula ocituwa coku lekisa ocame. Ovo va ecelela oku endisiwa lolonumbi via Suku via kisikiwa poku nõla, okuti ka va kolela kovisimĩlo viavo muẽle. Ovo va kapako olonumbi vi popia hati: “Ku ka amele omunu. Ka ci tava oku kala locame.”—1 Timoteo 5:21.
20, 21. (a) Nye akulu vekongelo va likolisilako oku kala, kuenda momo lie? (b) Nye akulu vekongelo va pondola oku linga oco va kuatise ava ‘va sumua?’
20 Akulu vekongelo va endisa esunga lia Suku lonjila yikuavo ndomo mua sunguluka. Noke yoku popia okuti akulu vekongelo va kuete oku vumba “lesunguluko,” uprofeto Isaya wamamako loku popia hati: “Va soka ndocivundilo coku tila ofela pamue ndocipundo coku tila ombela. Va soka ndolondui viovava vekango, pamue ndulembo wewe linene vofeka yekavo.” (Isaya 32:2) Ocili okuti Akulu vekongelo va likolisilako oku kala ndono yelembeleko kuenda yekavuluko ku vamanjavo va fendelela kumosi.
21 Koloneke vilo, omo okuti ovitangi vialua via siata oku kokisa esumuo, omanu valua va sukila evetiyo. Ene, akulu vekongelo, nye hẽ u pondola oku linga oco u kuatise ‘ava va sumua,’? [NW]. (1 Va Tesalonike 5:14) Va yeveleli locisola. (Tiago 1:19) Ovo ci tava okuti va sukila oku kuatisiwa lomanu vana ovo va kolela, omo ‘liesakalalo’ liovutima wavo. (Olosapo 12:25) Va kuatisi oku limbuka okuti ovo va sukiliwa, va kuete esilivilo kuenda va soliwe, ca piãla enene la Yehova kuenda vamanjavo vekongelo. (1 Petulu 1:22; 5:6, 7) Handi vali, ove ci tava okuti poku likutilila o va kongela vohutililo. Oku yevelela ukulu wekongelo eci a kasi loku vangula vohutililo lutima wosi poku kongelamo omanu vaco, ci pondola oku lembeleka vali calua. (Tiago 5:14, 15) Alikolisilo ene oku lekisa ocisola coku kuatisa omanu va sumua, aka limbukiwa la Suku yesunga.
22. Lolonjila vipi tu pondola oku setukula esunga lia Yehova, kuenda lonima ye?
22 Ocili okuti, tu kuata ukamba wocili la Yehova poku setukula ocituwa caye cesunga! Etu eci tu teyuila olonumbi viaye via sunguluka, eci tu panga onepa kupange woku kundila olondaka viwa viusoma viepopelo ku vakuetu, kuenda eci tu luluvalela kovina viwa vi lingiwa la vakuetu okuti kakulueya avo hakoko, ceca uvangi wokuti etu tu kasi loku molẽhisa esunga lia Suku. Akulu vekongelo, eci ene u teyuila ekongelo kovina via vĩha, eci weci ekoliso lelungulo Liembimbiliya, eci u tetuluila okuti ka vu lekisa ocame kuenda eci u kolisa omanu va sumua, ene vu kasi loku molẽhisa esunga lia Suku. Hesanjukuolio Yehova a kuata kutima poku vanja palo posi loku limbuka ndomo omanu vaye va kasi loku likolisilako, “oku linga esunga” poku endaenda la Suku yavo!
^ tini. 18 Embimbiliya, kelivulu 2 Timoteo 4:2, li popia okuti akulu vekongelo olonjanja vimue ci tava oku ‘lemẽla, oku lungula, loku longisa.’ Kelimi lia va Helasi ondaka “oku lungula,” okuti (pa·ra·ka·leʹo), yi lomboloka “oku vetiya.” Pole, ondaka yimue ya sonehiwa kelimi lio Helasi yi tukuiwa okuti pa·raʹkle·tos, yi lomboloka oku litumbika vocihandeleko ca handelekiwa. Omo liaco, eci akulu vekongelo va eca elungulo lesunguluko, ovo va kasi loku kuatisa omanu vana va sukila ekuatiso liatiamẽla kespiritu.
^ ***cl emẽl. 167 ‘Lekisa Esunga’ Poku Endaenda la Suku***
Apulilo Oku Sokolola
Esinumuĩlo 1:16, 17 Nye Yehova a yonguilile kolonganji via va Isareli? Kuenda nye akulu vekongelo va pondola oku lilongisilako?
Yeremiya 22:13-17 Ovituwa vipi ka via sungulukile Yehova a lungula? Kuenda nye ca velapo vali oku ci linga oco tu setukule esunga liaye?
Mateo 7:2-5 Momo lie ka tu sukilila oku yayulako oku sandiliya akulueya a vamanjetu vekongelo?
Tiago 2:1-9 Ndamupi Yehova a tenda ocituwa cocame? Kuenda ndamupi tu pondola oku kapako elungulo eli poku tata kuetu vakuetu?
^ ***sn ocisungo 128 Oluali lu Kasi Loku Imuha***
Ocisungo 128
Oluali lu Kasi Loku Imuha
(1 Va Korindo 7:31)
1. Etu tu ka popeliwa
Kekandu kuenda kolofa,
Omo Liombanjaile yiwa—
Yomõla wa Yehova.
(Etaviyo)
2. Oluali lulo lua vĩha,
Lue yuka itangi vialua.
Usoma wa Suku weya;
Ndopo tu sumũlũha.
(ETAVIYO)
Oluali lu kasi
loku imuha,
Suku o ka sumũlũisa
Calua ilu longongo.
(Talavo Osa. 115:15, 16; Va Ro. 5:15-17; 7:25; Esit. 12:5.)
^ ***sn ocisungo 119 Enju Oco o Kavuluke!***
Ocisungo 119
Enju Oco o Kavuluke!
(Va Heveru 10:24, 25)
1. Tu kasi voluali lumue luevĩho;
Ka lua kũlĩhĩle Suku.
Vosi tu pokoli ño kalungulo;
Kuenje tu ka sumũlũha.
Olohongele vi tu kavuluisa;
Vi pamisa ekolelo.
Vi kuatisa oku sanjuisa Suku,
Loku amamako longusu.
Ka tu sipo ’lonumbi via Yehova;
Tu linga upange waye.
Tu pindisiwavo kolohongele;
Kuenda tu kala vocili.
2. Suku wa kũlĩh’eci tu sukila;
Tavi kalungulo aye.
Poku liongolola kolohongele
Tu koleli Ondaka yaye.
Poku setukula vakuekolelo,
Tu kuatavo ekolelo.
Locisola tu kuatisa vamanji,
Tu kala ño kumue lavo.
Tu lavoka otembo yo kovaso,
Poku kala la vamanji.
Poku enda kolohongele tu kuata
Olondunge via Yehova.
(Talavo Osa. 37:18; 140:1; Olos. 18:1; Va Efe. 5:16; Tia. 3:17.)
umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn tpi_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn unk umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn cjk_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn tum_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn cjk_Latn umb_Latn umb_Latn umb_Latn umb_Latn dyu_Latn dyu_Latn umb_Latn umb_Latn umb_Latn umb_Latn umb_Latn umb_Latn umb_Latn scn_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn kmb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn tum_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn umb_Latn